
Zagreb, 02. rujna 2026.


ZAPISNIK SA 1. SJEDNICE ODBORA ZA POVRTLARSTVO I KRUMPIR HPK


Sjednica Odbora za povrtlarstvo i krumpir Hrvatske poljoprivredne komore, održala se u srijedu, 02. rujna 2026. godine s početkom u 13.00 sati u prostorijama Hrvatske poljoprivredne komore, Ulica grada Vukovara 78, 10000 Zagreb.

Popis prisutnih:
Damir Mesarić
Damir Novosel
Mario Čajkulić
Tomislav Braniša
Tomislav Kovačec
Zvonimir Prepelec
ONLINE prisutni:
Ante Šuman
Marino Babić
Matko Babić
Željko Bjeliš

Ostali prisutni iz HPK – Kristina Koret, Ana Pehar




Dnevni red: 
1.	Konstituiranje Odbora
2.	Izbor predsjednika Odbora 
Kandidirani članovi:
Zvonimir Prepelec
Ivica Musić
Ivan Majica
Mario Čajkulić
Vjekoslav Budanec
3.	Izbor zamjenika predsjednika Odbora
4.	Aktualna situacija u sektoru 
5.         Aktivnosti sektora za period do kraja 2026. godine

ZAPISNIK
1. Konstituiranje Odbora
Na početku sjednice predstavljeni su svi prisutni članovi Odbora za povrće i krumpir. Istaknuto je da su svi članovi uključeni u rad neke od udruga proizvođača povrća i aktivno djeluju u svojim regijama.
Naknadno su se u rad Odbora uključili Ante Šuman i Matko Babić koji će iskazati još interes putem maila, a Marino Babić uključio se u sjednicu naknadno, putem online veze.
Predloženo je da se u Odbor dodatno uključe Matko Babić, Ante Šuman i Marino Babić s čime su se prisutni članovi složili.

2. Izbor predsjednika Odbora
U postupku kandidiranja za predsjednika Odbora, Zvonimir Prepelac povukao je svoju kandidaturu, dok je Mario Čajkulić zadržao kandidaturu. Gospodin Vjekoslav Budanec se ispričao, a Ivica Musić i Ivan Majica nisu dostavili nikakvu povratnu informaciju.
Gospodin Mario Čajkulić predstavio je svoje iskustvo u proizvodnji povrća i radu s proizvođačkim udrugama. Istaknuo je da se njegova obitelj proizvodnjom povrća bavi od 1970-ih godina, da raspolažu s približno 60 hektara proizvodnih površina, proizvode oko 18 vrsta proizvoda te zapošljavaju oko 70 djelatnika. Naglasio je da poznaje probleme s kojima se proizvođači susreću na terenu te da ima iskustva u radu s proizvođačkim udrugama.
Istaknuto je da interes za rad u udrugama proizvođača posljednjih godina opada, zbog čega je potrebno dodatno afirmirati proizvođače i potaknuti njihovo uključivanje. Kroz interesna udruženja kao što je poljoprivredna komora proizvođači mogu zajednički zastupati svoje interese, utjecati na kreiranje bolje poljoprivredne politike i ostvariti ozbiljnijeg sugovornika za rješavanje problema.
Nakon provedenog izjašnjavanja, svih sedam glasova, uključujući glasove članova koji su sudjelovali online i uživo, dano je za gospodina Marija Čajkulića.

Za predsjednika Odbora za povrće i krumpir HPK izabran je Mario Čajkulić.

3. Izbor zamjenika predsjednika Odbora
Nakon izbora predsjednika pristupilo se izboru zamjenika predsjednika Odbora. Predsjednik Mario Čajkulić izrazio je želju da zamjenik predsjednika bude predstavnik sektora krumpira, kako bi se u radu Odbora osigurala zastupljenost oba sektora podjednako. Kao kandidat istaknut je Damir Mesarić, koji ima dugogodišnje iskustvo u sektoru krumpira, stoga je i odabran za a zamjenika predsjednika Odbora.

4. Aktualna situacija u sektoru povrća i krumpira
U raspravi je istaknuta potreba za većom afirmacijom i aktiviranjem Odbora na terenu. Predsjednik Mario Čajkulić naglasio je kako je potrebno da svaki član Odbora u svojoj regiji aktivno radi na uključivanju poljoprivrednika te prikupljanju stvarnih problema s kojima se proizvođači svakodnevno susreću.
Posebno je istaknuta potreba za okupljanjem proizvođača na područjima gdje postoji značajnija proizvodnja povrća te zajedničkim artikuliranjem problema prema Ministarstvu poljoprivrede, šumarstva i ribarstva, nadležnim institucijama i javnosti.
Kao jedan od najvećih problema istaknuto je neispravno odnosno lažno deklariranje podrijetla proizvoda, odnosno situacije u kojima se uvezeni proizvodi deklariraju kao hrvatski proizvodi.
Ante Šuman, predstavnik proizvođača iz doline Neretve i potpredsjednik udruge Modrić, istaknuo je kao posebno ozbiljan problem uvoz povrća, pri čemu se, prema navodima proizvođača, uvezena albanska lubenica deklarira kao hrvatski proizvod. Kao dodatne probleme naveo je neriješeno pitanje državnog poljoprivrednog zemljišta, odlazak mladih ljudi iz proizvodnje, konkurenciju proizvoda iz trećih zemalja, pitanje sredstava za zaštitu bilja te nedostatak financijskih sredstava za podmirivanje troškova proizvodnje.
Kao posebno goruća problema istaknuti su lažno deklariranje podrijetla proizvoda i nelojalna konkurencija uvozne robe.
U raspravi je navedeno i da se na tržištu pojavljuju proizvodi deklarirani kao hrvatski iako ih u određenom razdoblju nema u domaćoj proizvodnji. Kao primjer je navedena cvjetača deklarirana kao hrvatska, odnosno iz Neretve, iako takve proizvodnje u Neretvi u tom razdoblju nema. Istaknuti su i problemi s deklariranjem paprike, uz prijedlog da se jasno navodi stvarno podrijetlo proizvoda.
Damir Mesarić ukazao je na problem u sektoru krumpira, navodeći situacije u kojima domaća proizvodnja nije pokrivala ni 30 % hrvatskih potreba, dok se istovremeno na tržištu pojavljivao krumpir primarno označen kao hrvatski, uz dio proizvoda iz Egipta.
Predloženo je da se zatraži sastanak s ministrom poljoprivrede na temu pogrešnog deklariranja proizvoda, Zakona o sljedivosti robe i kontrole podrijetla proizvoda, uz uključivanje Državnog inspektorata.
Mario Čajkulić istaknuo je da je problem pogrešnog deklariranja već više puta ukazivan nadležnim institucijama, ali da dobiveni odgovori nisu zadovoljavajući. Naglasio je da problem treba podići na razinu Republike Hrvatske i prema njemu nastupiti zajednički, složno, kao Odbor iza kojeg stoji velik broj proizvođača.
Istaknuto je da je razlika u cijeni proizvoda iz trećih zemalja vrlo velika te da domaći proizvođači, zbog različitih uvjeta proizvodnje i dopuštenih načina tretiranja, teško mogu biti konkurentni na tržištu.
5. Sljedivost, kontrola uvoza i zdravstvena ispravnost proizvoda
U raspravi je posebno naglašena potreba za kvalitetnijim sustavom praćenja sljedivosti proizvoda.
Bjeliš je istaknuo važnost tracer sustava, odnosno stvaranja kvalitetnije baze podataka kojom bi se ozbiljnije pratila sljedivost robe. Istaknuo je da za rješavanje ovog pitanja postoji potreba za političkom voljom i odgovarajućim djelovanjem nadležnih institucija.
Istaknuto je da bi trebalo osigurati da se roba prije stavljanja na tržište kontrolira u pogledu zdravstvene ispravnosti i dopuštenih ostataka pesticida. Naglašena je potreba za učinkovitijim sustavom kontrole uvozne robe, osobito robe iz trećih zemalja.
Mario Čajkulić naglasio je da je potrebno predložiti konkretne načine kontrole proizvođača i praćenja robe te takve prijedloge uputiti Ministarstvu i Državnom inspektoratu. Istaknuo je da bez pregovora i kontinuiranog pritiska prema nadležnim institucijama neće doći do potrebnih promjena.
6. Sredstva za zaštitu bilja i djelatne tvari
Tomislav je ukazao na problem dostupnosti sredstava za zaštitu bilja i činjenicu da su određene djelatne tvari dopuštene u drugim državama, dok njihova primjena u Hrvatskoj nije dopuštena. Istaknuo je da se zbog takvih razlika domaći proizvođači stavljaju u nepovoljan konkurentski položaj.
Predloženo je zalaganje za jednostavniji i automatiziraniji sustav odobravanja i registracije djelatnih tvari za primjenu u Hrvatskoj, osobito za manje zastupljene kulture.
Istaknuto je da postoji velik broj kultura za koje proizvođači nemaju odgovarajuća sredstva za zaštitu bilja. Kao primjer je navedeno područje Virovitice, gdje je proizvodnja paprike otežana zbog nedostatka odgovarajućih sredstava za suzbijanje virusa.
Mario Čajkulić podsjetio je da je kroz ranije aktivnosti proizvođača već bilo uspjeha u dobivanju određenih sredstava za primjenu na manjim kulturama.
Zaključeno je da proizvođači i udruge trebaju konkretizirati probleme te ih objediniti u prijedloge prema nadležnim institucijama i da su promjene ostvarive.

7. Promocija domaće proizvodnje i prepoznatljivost hrvatskih proizvoda
Mario Čajkulić predložio je veću promociju i afirmaciju Odbora na terenu te izgradnju prepoznatljivosti domaće proizvodnje.
Kao jedan od prijedloga istaknuo je mogućnost uvođenja jedinstvenog dizajna ambalaže odnosno kutija za domaće proizvođače povrća, kako bi hrvatski proizvod bio lako prepoznatljiv potrošačima.
Istaknuta je potreba za boljim marketingom domaćih proizvoda i većim utjecajem na potrošače. Naglašeno je da potrošač treba moći jasno razlikovati domaći proizvod od uvoznog.
Bjeliš je također istaknuo važnost marketinga i ambalaže te naveo primjere proizvoda koji se predstavljaju kao hrvatski iako njihovo podrijetlo u određenom razdoblju nije moguće povezati s domaćom proizvodnjom.
Zaključeno je da pitanje cijene domaćeg proizvoda ne treba promatrati isključivo kroz najnižu cijenu, već i kroz kvalitetu, sigurnost i podrijetlo proizvoda.

8. Aktivnije uključivanje proizvođača i rad Odbora
Mario Čajkulić naglasio je da Odbor treba raditi na ponovnom uključivanju proizvođača u rad sektorskih udruženja. Prema njegovim riječima, interes proizvođača za sudjelovanje je sve manji te je potrebno ponovno izgraditi bazu proizvođača.
Predloženo je da svaki član Odbora u svojoj regiji organizira kontakte i okupljanja proizvođača, prikupi njihove probleme i prijedloge te ih dostavi Odboru.
Bjeliš je istaknuo kako u Đurđevcu u prosincu treba iskoristiti okupljanje povrtlara za prepoznavanje i prezentiranje konkretne problematike sektora, a ne samo za promociju proizvođača.
Mario Čajkulić naveo je da se proizvođači trenutno okupljaju premalo te da je potrebno kontinuirano raditi na njihovoj afirmaciji. Istaknuo je i važnost medijske prisutnosti te kontinuiranog pritiska prema ministarstvu.
Damir Mesarić predložio je snažniji nastup prema medijima, uključujući televizijske emisije, te zajednički i kontinuiran nastup članova Odbora.
Damir Novosel se priključio kasnije sastanku i istaknuo da može pomoći u povezivanju proizvođača i njihovom operativnom okupljanju. Naglasio je da je u svakodnevnom kontaktu s poljoprivrednicima i povrtlarima te da postoji mogućnost njihove bolje organizacije i aktiviranja.


9. Odnos prema Ministarstvu i nadležnim institucijama
U raspravi je naglašena potreba za sustavnijim i kontinuiranim kontaktom s Ministarstvom.
Matko Babić istaknuo je potrebu da se ministra kontinuirano potiče na rješavanje problema te da se češće susreće s poljoprivrednicima koji imaju konkretne probleme na terenu.
Mario Čajkulić složio se s prijedlogom te naglasio važnost izgradnje baze proizvođača i korištenja institucija Hrvatske poljoprivredne komore za snažnije zastupanje interesa sektora.
Damir Mesarić naveo je primjer ranijeg sastanka s ministrom na kojem su tema bile suša i velike štete u poljoprivredi. Prema njegovim riječima, tada su dana brojna obećanja, ali je nakon sastanka malo toga riješeno. Predložio je da se nakon svakog prijedloga ili zahtjeva prema Ministarstvu traži konkretno očitovanje o tome što je poduzeto.
Zaključeno je da Odbor treba imati konkretne zahtjeve i argumente te ih kontinuirano upućivati prema nadležnim institucijama.

10. Zaključci i slijedeći koraci
Nakon provedene rasprave zaključeno je da treba:
· Definirati 5 do 10 ključnih problema sektora povrća i krumpira te ih jasno formulirati kao zahtjeve prema Ministarstvu i drugim nadležnim institucijama.
· Kao prioritetne teme izdvojile su se:
· pogrešno i neistinito deklariranje podrijetla proizvoda,
· sljedivost robe,
· kontrolu uvozne robe,
· zdravstvenu ispravnost proizvoda i kontrolu ostataka pesticida,
· dostupnost i registraciju djelatnih tvari i sredstava za zaštitu bilja,
· nelojalnu konkurenciju proizvoda iz trećih zemalja,
· jačanje prepoznatljivosti domaće proizvodnje,
· uključivanje većeg broja proizvođača u rad udruga i Odbora.
· Zatražiti sastanak s Ministarstvom z uključivanje Državnog inspektorata.
· Raditi na većoj medijskoj vidljivosti Odbora i kontinuiranom informiranju javnosti o problemima domaćih proizvođača.
· Aktivno uključivati proizvođače povrća i krumpira na regionalnoj razini te poticati njihovo udruživanje.


Zaključno, naglašeno je da Odbor treba djelovati aktivno, operativno i kontinuirano, uz snažnije povezivanje proizvođača na terenu. Istaknuta je potreba da se problemi zajednički i jasno definiraju, argumentiraju i kontinuirano komuniciraju prema Ministarstvu, nadležnim institucijama i javnosti.
Sjednica je zaključena uz dogovor da se u narednom razdoblju najprije definiraju ključni problemi i zahtjevi sektora te da se nakon toga pristupi njihovom sustavnom rješavanju.

Sjednica je zaključena u 14.30h.

Zapisnik sastavila Kristina Koret.

